
A poszt-COVID szindróma pszichiátriai tüneteinek vizsgálata

Bevezetés: A COVID-19 járvány kezdete óta évről évre gyűlnek a rendelkezésre álló adatok
a poszt-COVID szindrómával és annak gyakoriságával, tüneteivel kapcsolatban. Számos
tünetet jegyeznek a szindrómával kapcsolatban, mint például keringést, véralvadást vagy
légzőrendszert érintő panaszokat, valamint a központi idegrendszer elváltozásai is
megjelenhetnek elhúzódó szövődményként a fertőzést követően. Ezen panaszok
megjelenhetnek neurológiai megbetegedésekben, vagy pszichiátriai tünetekben,
szindrómákban is.
Célkitűzés: A vizsgálat célja felmérni a poszt-COVID szindróma pszichiátriai tüneteinek
gyakoriságát, összefüggéseit a COVID-19 fertőzés súlyosságával és az egyéb elhúzódó
fizikális tünetekkel. Továbbá célunk megvizsgálni a lehetséges rizikótényezőket, mint a nem
és az életkor.
Módszer: A vizsgálati mintát 90 (N = 90) személy alkotta, 75 nő és 15 férfi, akik fertőzésük
óta tapasztalják magukon a poszt-COVID szindróma tüneteit. Az alkalmazott online
kérdőívcsomag segítségével felmértük a demográfiai adatokat, valamint a személyek
szorongását, depressziós tüneteit és az alvással összefüggő problémáikat. Az felhasznált
kérdőívek a Spielberger Állapot- és Vonásszorongás Kérdőív (STAI-S és STAI-T), a Beck
Depresszió Kérdőív rövid változata (BDI-R) és az Athén Inszomnia Skála (AIS) voltak.
Eredmények: A pszichiátriai tünetek gyakoriságával kapcsolatban elmondható, hogy a
standard magyar adatokhoz képest a poszt-COVID szindrómában szenvedő egyéneknél
jelentősen nagyobb arányban vannak jelen depressziós tünetek (p<0,001) és alvászavar
tünetei (p<0,001) is. Továbbá fontos eredmény, hogy a pszichiátriai tünetek megléte korrelál
a kardiológiai (p=0,023), a neurológiai (p<0,001) és a hasi (p=0,003) panaszok meglétével.
A nem és az életkor, mint feltételezett rizikótényezők nem mutattak összefüggést a tünetek
megjelenésével, akárcsak a fertőzés súlyossága.
Következtetések: A pszichiátriai tünetek, mint a depresszió és alvászavarok megjelenése
poszt-COVID szindróma esetén jelentősen megnő, valamint bizonyos fizikális tünetek,
például kardiológiai vagy neurológiai panaszok, összefüggést mutatnak a pszichiátriai
tünetekkel. A jelenség hátterében feltételezhető a vírushatás okozta neuronpusztulás,
valamint pszichoszociális hatások is, mint például a csökkent mobilitás, magány vagy a
szociális támasz hiánya, illetve testi betegségekhez kapcsolódó következményként is
értelmezhetőek.

